Як вы думаеце, што ўключае настаўнікаў у метадычны пошук? Правільна, пытанні. Па гэтай прычыне асноўная задача ментара, калі ён абдумвае каментарый на работу студэнта, — задаць правільныя пытанні. У зваротнай сувязі пытанняў пажадана ставіць як мага больш. Важна сфармуляваць пытанне так, каб адказ падвёў студэнта да правільнага вываду. Але не заўсёды і не ўсім удаецца сфармуляваць удалае пытанне, таму даволі часта пытанні замяняюцца практычнымі парадамі, якія не заўсёды ўлічваюць умовы работы, асабісты педагагічны максімум настаўніка. Парады не выключаюцца, але непажадана абмяжоўвацца толькі імі. Значна лепш, калі настаўнікі самі прыдумваюць шляхі і спосабы прымянення элементаў АА на ўроку. Гэта як у інстытуце: калі ты сам прыдумаў доказ нейкай тэарэмы, то на іспыце ты яго прыдумаеш зноў, бо ў галаве ўжо выбудаваўся патрэбны ланцужок разваг. Самастойна народжаная ідэя запамінаецца лепш. Праца ментара па сутнасці нагадвае працу коўча, які не дае гатовых рашэнняў, а сваімі правільнымі пытаннямі стымулюе мысленне кліента і прыводзіць яго да выпрацоўкі ўласнай стратэгіі дзейнасці.